recursal/SuperWikiNEXT-32B huggingface dataset:
**אלכסנדר אברמוביץ' בלובשטיין** (ברוסית **Александр Абрамович Блувштейн**; ‏15 במאי 1910 - 20 באוקטובר 1984) היה קצין יהודי סובייטי אשר השתתף במלחמת העולם השנייה וזכה לאות גיבור ברית המועצות על חלקו בקרב דנייפר.

קורות חיים
----------

נולד בעיר קרמנצ'וג, עבד כפועל במפעל לייצור מכונות לחקלאות. התגייס לצבא האדום ב1932. בשנת 1937 סיים בית ספר לקצינים. מהימים הראשונים של פלישת גרמניה הנאצית לברית המועצות - לחם בחזית.

במהלך קרב דנייפר תכנן הפיקוד של הצבא האדום לבצע מבצע הצנחת הכוחות בעורף הגרמני, במטרה להחליש את היכולת הגרמנית להגן על הגדה המערבית של נהר הדנייפר. גדוד צנחנים, בפיקודו של אלכסנדר בלובשטיין נטל חלק במבצע. הגדוד הוצנח בקרבת העיר קניב. הגדוד הוצנח באזור, בו היו ריכוזים גדולים של הכוחות הגרמנים. כתוצאה מכך מיד עם הנחיתה ניהלו החיילים קרבות קשים. כמו כן, היות והצניחה בוצעה מגובה רב התפזרו הצנחנים בשטח גדול ונאלצו להילחם בקבוצות קטנות וללא קשר עם מטה המבצע. במצב זה הצליח אלכסנדר בלובשטיין לאסוף ולרכז תחת פיקודו חיילים מיחידות שונות, לארגנם לכוח מסודר בן של כ150 לוחמים ולהתחיל בביצוע סדרה של תקיפות קווי הספקה ובסיסים עורפיים של הגרמנים. במשך כחודשיים הכוח בפיקודו של בלובשטיין פעל בעורף הגרמני, השמיד כלי רכב גרמנים וגע בכמה מאות חיילי אויב. בסוף נובמבר 1943 חבר הכוח בפיקודו של בלובשטיין אל כוחות הצבא האדום שהצליחו לצלוח את נהר הדנייפר באזור העיר צ'רקאסי. בלובשטיין נטל פיקוד על ראש הגשר בגדה המערבית והגן עליו עד שחטיבת טנקים הצליחה לצלוח את הנהר ולחבור אליו. על תפקודו במהלך המבצע , ב-אפריל 1944 הוענק לו אות גיבור ברית המועצות. 

בהמשך מונה אלכסנדר בלובשטיין לסגן מפקד רגימנט חיל רגלים בדיביזיה מס' 300. הוא נטל חלק בקרבות בחזית קרליה. בתחילת 1945 הועברה יחידתו אל החזית האוקראינית השלישית. בלובשטיין נטל חלק בקרבות לכיבוש הונגריה ואוסטריה , ולשחרור צ'כוסלובקיה .

לאחר המלחמה המשיך בשירות קבע עד לשנת 1958, אז השתחרר מן הצבא בדרגת פודפולקובניק. התיישב בעיר קייב, שם נפטר בשנת 1984.

קישורים חיצוניים
----------------

* ביוגרפיה של אלכסנד בלובשטיין באתר "גיבורי המדינה" (ברוסית)
* ביוגרפיה באתר המוקדש ליהודים, לוחמי הצבא האדום במלחמת העולם השנייה (ברוסית)
**נמגטוזאורוס** (שם מדעי: ***Nemegtosaurus***) הוא סוג של דינוזאור זאורופוד מקבוצת הטיטאנוזאוריה שהיה קרוב לקוואסיטוזאורוס. הוא חי בקרטיקון העליון של מונגוליה ומאובניו נמצאו ב-1970 במדבר גובי. מקור שמו הוא מבסיס נמגט (Nemegt Basin) שבמונגוליה. תחת הסוג סווגו שני מינים אך אחד מהם, *Nemegtosaurus pachi* בוטל, והמין היחיד בסוג הוא *Nemegtosaurus mongoliensis*. נמצאה ממנו רק שלד ללא צוואר וגולגולת מוארכת ודקה בעלת שיניים דמויי עיפרון, כמו של הדיפלודוקיים.

מאפיינים
--------

הנמגטוזאורוס היה זאורופוד בגודל של 12 מטרים ומשל 5 טונות עם ראש קטן וצוואר קצר יחסית לזאורופוד אך עדיין ארוך. במבנהו הוא דמה לדיפלודוקוס אך היה בעל דמיון גם לטיטנוזאורים כמו הסלטזאורוס שחיו בסוף הקרטיקון. כיום הוא נחשב ביחד עם הקוואסיטוזאורוס והטפואיזאורוס (Tapuiasaurus) לבן משפחת הנמגטוזאוריים. ייתכן שעקב התפתחות של צמחים בעלי פרחים והפחתה בכמות המחטניים התקצר צוואר הדינוזאור והשיניים הפכו לדקיקות יותר, בדומה לבוניטזאורה שבעבר השתייך למשפחה. לא ברור אם ניזון מצמרות עצים או ליחך צמחית קרקע.

לצידו חיו תרופודים מהירים כמו הגלימימוס והמונונוקיוס, תרופודים בעלי טפרים גדולות כמו התריזינוזאורוס, טורפים אצנים כמו האדזאורוס (Adasaurus) וטורפים גדולים כמו הטרבוזאורוס שאולי הפרטים הבוגרים היו מגוננים מהם אך הצעירים אולי נטרפו על ידם. הדינוזאור נכחד לפני 70 מיליון שנה.

קישורים חיצוניים
----------------

ויקישיתוף מדיה וקבצים בנושא **נמגטוזאורוס** בוויקישיתוף
* נמגטוזאורוס, באתר GBIF (באנגלית)
השימוש הידוע הקדום ביותר של הסטופ טריק
**ההוצאה להורג של מרי סטיוארט** (באנגלית: **The Execution of Mary Stuart**, לעיתים נקרא גם **The Execution of Mary, Queen of Scots**) הוא סרט קצר אילם משנת 1895. הסרט מתאר את הוצאתה להורג של מרי, מלכת הסקוטים. זהו הסרט הידוע הראשון שמשתמש באפקטים מיוחדים, במיוחד בסטופ טריק.

הסרט בן 18 השניות הופק על ידי תומאס אדיסון ובוים על ידי אלפרד קלארק, וייתכן שהיה הסרט הראשון בהיסטוריה שהשתמש בשחקנים מאומנים, כמו גם הראשון שהשתמש בעריכה למטרות אפקטים מיוחדים. הסרט מציג את מרי מכוסת העיניים (בגילומו של רוברט ל. תומאה, שחקן גבר שבמסורת שייקספירית גילם תפקיד אישה) שהובלה למקום ההוצאה להורג. התליין מרים את הגרזן ומתרחשת עריכה, ובמהלכה מחליף הבמאי את השחקן בבובת ראווה. ראש הבובה נכרת והתליין מחזיק אותו באוויר בסיום הסרט.

זמינות
------

סרט זה נמצא כחלק מנחלת הכלל.

קישורים חיצוניים
----------------

ויקישיתוף מדיה וקבצים בנושא **ההוצאה להורג של מרי סטיוארט** בוויקישיתוף

* "ההוצאה להורג של מרי סטיוארט", במסד הנתונים הקולנועיים IMDb (באנגלית)
* "ההוצאה להורג של מרי סטיוארט", באתר AllMovie (באנגלית)
* "ההוצאה להורג של מרי סטיוארט", במסד הנתונים הקולנועיים KinoPoisk (ברוסית)
* ההוצאה להורג של מרי סטיוארט להורדה
* "אלפרד קלארק, חלוץ נרטיב ואפקטים מיוחדים"
* ההוצאה להורג של מרי סטיוארט, בביצוע *The Execution of Mary Stuart*, סרטון באתר יוטיוב
**נבחרת פפואה גינאה החדשה בכדורגל נשים** מייצגת את פפואה גינאה החדשה בתחרויות כדורגל נשים בינלאומיות ומנוהלת על ידי התאחדות הכדורגל של פפואה גינאה החדשה. 

משחקה הראשון של הנבחרת נערך ב-1989 במסגרת אליפות אוקיאניה השלישית, שבה היא הפסידה בכל משחקיה וסיימה במקום הרביעי והאחרון. הייתה זו אליפות היבשת האחרונה שבה פפואה גינאה החדשה לא סיימה באחד משלושת המקומות הראשונים.

בכל אליפויות אוקיאניה שנערכו מ-1991 ועד 2003, סיימה הנבחרת במקום השלישי, תמיד אחרי אוסטרליה וניו זילנד. עם זאת, עקב מעברה של נבחרת אוסטרליה לקונפדרציית הכדורגל של אסיה ב-2006, הפכה פפואה גינאה החדשה לנבחרת השנייה בטיבה ביבשת וסיימה במקום השני בכל אליפויות אוקיאניה שהתקיימו מאז. בנוסף, היא אירחה שלוש מאליפויות אלו (1994, 2007 ו-2010).

הדירוג הנוכחי של נבחרת פפואה גינאה החדשה ברשימת הדירוג של פיפ"א, הוא המקום ה-54 בעולם, נכון ל-25 באוגוסט 2023, ללא שינוי לעומת ניקוד קודם. דירוג השיא 46 נמדד לראשונה בדצמבר 2019, והדירוג הכי נמוך 133 נמדד לראשונה בספטמבר 2014.

כל גביעי העולם
--------------

* 1991 עד 2023 - לא העפילה

כל אליפויות אוקיאניה
--------------------

* 1983 - לא נרשמה
* 1986 - לא נרשמה
* 1989 - מקום רביעי
* 1991 -  מקום שלישי
* 1994 -  מקום שלישי
* 1998 -  מקום שלישי
* 2003 -  מקום שלישי
* 2007 -  מקום שני
* 2010 -  מקום שני
* 2014 -  מקום שני
* 2018 -  מקום שלישי
* 2022 -  מקום ראשון

הערות שוליים
------------

1. ↑  דירוג לנבחרות לאומיות נשים באתר פיפ"א
2. 1 2  החל מיולי 2003 - אז החל דירוג פיפ"א לנבחרות נשים בכלל
Coin of Hiero II of Syracuse
מצבת קברו של היירון השני בסיראקוסאי
**היירון השני** (ביוונית: **Ἰέρων**, בלטינית: Hiero;‏ 306 לפנה"ס לערך – 215 לפנה"ס) היה טיראן סירקוסאי מ-270 לפנה"ס ועד 215 לפנה"ס. היירון, בנו הלא-חוקי של אציל סירקוסאי בשם היירוקלס, אשר טען כי הוא נצר לגלון, היה מצביא לשעבר בשירותו של פירוס מלך אפירוס ודמות חשובה במלחמה הפונית הראשונה.

עם עזיבת פירוס את סיציליה (275 לפנה"ס), נבחר היירון על ידי הצבא והאזרחים של סירקוסאי למפקד הצבא. הוא ביסס את מעמדו על ידי נישואיו לבתו של לפטינס (Leptines), מחשובי האזרחים. באותו זמן לכדו הממרטינים (קבוצת שכירי חרב מקמפניה, שנתמכו על ידי אגתוקלס) את מצודת מסאנה וממנה הציקו לסיראקוסאים. הם הובסו בסופו של דבר על ידי היירון בקרב סדור ליד מילאי, ואלמלא התערבות קרתגית הייתה העיר נופלת לידיו. כהכרת טובה מינוהו בני עירו לטיראן (270 לפנה"ס).

ב-264 לפנה"ס הוא שב ותקף את מסאנה, ובצר להם ביקשו הממרטינים את עזרת הרומאים. היירון חבר מיד למצביא הקרתגי חנון, אשר נחת זמן קצר לפני כן בסיציליה, אך הובס על ידי הקונסול אפיוס קלאודיוס קאודקס ונסוג לסירקוסאי. ב-263 לפנה"ס הוא נאלץ בלחץ הצבא הרומאי לחתום על ברית עם רומא, לפיה נמסרה לו השליטה על החלק הדרום-מזרחי של סיציליה ועל חופה המזרחי עד טאורומניום.

מזמן זה ועד מותו ב-215 לפנה"ס הוא שמר אמונים לרומאים, ובמהלך המלחמות הפוניות סייע להם לעיתים מזומנות בחיילים ובאספקה. הוא החזיק צי מלחמתי חזק למטרות הגנה, והעסיק את בן עירו המפורסם ארכימדס בבניית אותן מכונות, אשר מילאו לימים תפקיד חשוב במצור שהטילו הרומאים על סירקוסאי.

בתקופת שלטונו פרחה העיר ונחשבה לאחת הערים העשירות והמשגשגות בעת העתיקה כולה.

לקריאה נוספת
------------

* פוליביוס על עלייתו של היירון באתר Perseus.
* פוליביוס על היירון ורומא באתר Perseus.

קישורים חיצוניים
----------------

ויקישיתוף מדיה וקבצים בנושא **היירון השני** בוויקישיתוף
* היירון השני, באתר אנציקלופדיה בריטניקה (באנגלית)

הערות שוליים
------------

1. ↑  .Polybius i. 8-16, Zonaras viii. 9
2. ↑  Livius xxi.49-51, xxii 37, xxiii. 21
3. ↑  מושג על שגשוגה של סירקוסאי בתקופת שלטונו ניתן לקבל מהאידיליה מס' 16 של תאוקריטוס (Theocritus), המשורר החביב עליו, ואצל Diod. xxii. 24 - xxvi. 24; Polybius i. 8-vu. ; Justin xxiii. 4.

ערך זה כולל קטעים מתורגמים מהמהדורה האחת-עשרה של אנציקלופדיה בריטניקה, הנמצאת כיום בנחלת הכלל

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007286855905171
* BIBSYS: 1581514961307
* BnF: cb124860634 (data)
* GND: 118704672
* ISNI: 0000 0003 5809 9229
* LCCN: no2001020577
* NKC: jo2015882172
* NTA: 073502472
* SUDOC: 083341242
* TePapa: 65397
* VcBA: 495/188944
* VIAF: 283567010
* WorldCat: viaf-283567010

 |
**ג'ירה** (באנגלית: **Jira**) היא תוכנת מעקב אחר בעיות ומשימות שפותחה על ידי אטלסיאן. התוכנה מאפשרת מעקב אחר באגים, פיתוח תוכנה זריז, ניהול פרויקטים וניהול עבודה.

שם המוצר מקורו בהברה השנייה של המילה היפנית לגודזילה, המבוטאת כ-Gojira. השם מקורו בכינוי שמפתחי אטלסיאן נהגו לתת לבאגזילה, תוכנה חופשית למעקב אחר באגים מבית מוזילה.

ג'ירה כוללת כלים המאפשרים מיגרציה (מעבר) לג'ירה מבאגזילה.

תיאור
-----

לפי אטלסיאן, לג'ירה למעלה מ-180,000 לקוחות ב-190 מדינות. ארגונים ופרויקטים בולטים המשתמשים בג'ירה כוללים את Fedora Commons, Hibernate, ו-Apache Software Foundation.

ג'ירה כתובה בשפת Java ומשתמשת בקונטיינר בהיפוך שליטה של Pico, מנוע הישות Apache OFBiz ובטכנולוגיית WebWork 1. עבור קריאות פרוצדורות מרוחקות (RPCs), לג'ירה יש ממשקי REST, SOAP ו-XML-RPC. לג'ירה אינטגרציה עם תוכנות בקרת מקור (source control) כגון Clearcase, Concurrent Versions System (CVS), Git, Mercurial, Perforce, Subversion ו-Team Foundation Server. ניתן להשתמש בתוכנה בשפות שונות: אנגלית, צרפתית, גרמנית, יפנית וספרדית.

ג'ירה מיישמת את ה-Networked Help Desk API לשיתוף טיקטים של תמיכת לקוחות עם מערכות מעקב אחרות.

ניתן להריץ שאילתות בג'ירה על מנת לבחור משימות/באגים רלוונטיים מתוך כלל המשימות המופיעות בממשק המשתמש. השפה בה נכתבות השאילתות פותחה על ידי אטלסיאן ונקראת JQL. כך למשל, על מנת לראות את המשימות "שלי" בלבד, אשר עודן פתוחות, יש להזין את השאילתא הבאה: 

```
assignee = currentUser() and status != Closed

```

רישיון
------

ג'ירה היא מוצר תוכנה מסחרי, אשר נדרש לרכוש רישיון להפעלתה. עם זאת, מאפשרת אטלסיאן שימוש חינמי בג'ירה לפרויקטים בקוד פתוח העומדים בקריטריונים מסוימים, ולארגונים שהם לא אקדמיים, לא מסחריים, לא ממשלתיים, לא פוליטיים, ללא מטרות רווח וחילוניים. עבור לקוחות אקדמיים ומסחריים, קוד המקור המלא זמין תחת רישיון מקור מפתח.

קישורים חיצוניים
----------------

ויקישיתוף מדיה וקבצים בנושא **ג'ירה** בוויקישיתוף
* אתר האינטרנט הרשמי של ג'ירה
* ג'ירה, ברשת החברתית אקס (טוויטר)

הערות שוליים
------------

1. ↑  "What does JIRA mean?". *Atlassian.com official website*. נבדק ב-5 בנובמבר 2019. `{{cite web}}`:  (עזרה)
2. ↑  "Customers". *Atlassian.com official website*. נבדק ב-2 בדצמבר 2020. `{{cite web}}`:  (עזרה)
3. ↑  "Choosing a Default Language". *Atlassian.com official website*. נבדק ב-13 באוקטובר 2011. `{{cite web}}`:  (עזרה)
4. ↑  Latkiewicz, Matthew (2011-06-07). "Zendesk's JIRA Integration Rocks!". נבדק ב-2016-05-06.
5. ↑  "Licensing and Pricing". *Atlassian.com official website*. אורכב מ-המקור ב-14 ביולי 2011. נבדק ב-10 ביולי 2011. `{{cite web}}`:  (עזרה)
אין לבלבל עם אין לבלבל ערך זה עם הערך "מלחמת העולמות (סדרת טלוויזיה אמריקאית, 2019)".

**מלחמת העולמות** (באנגלית: **The War of the Worlds**) היא מיני-סדרה דרמה בריטית בת שלושה פרקים שהופקה על ידי חברת Mammoth Screen עבור רשת BBC, בהפקה משותפת עם Creasun Media ו-Red Square. הסדרה היא עיבוד לרומן של וולס בעל אותו השם והיא העיבוד הטלוויזיוני הבריטי הראשון לרומן זה. "מלחמת העולמות" שודרה לראשונה ב-13 באוקטובר 2019 ברשת TVNZ 1 בניו זילנד והיא שודרה בערוצי BBC החל מ-17 בנובמבר 2019.

תקציר עלילת הסדרה
-----------------

הסדרה מתרחשת באנגליה האדוארדית ועוקבת אחר ג'ורג' (רייף ספאל) ובת זוגו איימי (אלינור טומלינסון) כשהם מנסים להתריס נגד החברה ולהתחיל חיים משותפים, אל מול האימה המתהפכת של פלישה חייזרית, תוך שהם נלחמים על חייהם נגד אויב, שהוא מעבר להבנתם.

שחקנים ודמויות
--------------

* אלינור טומלינסון בתפקיד איימי
* רייף ספול בתפקיד ג'ורג'
* רופרט גרייבס בתפקיד פרדריק
* רוברט קרלייל בתפקיד אוגליבי

הפקה
----

### פיתוח

"מלחמת העולמות" הופקה, כאמור על ידי חברת Mammoth Screen עבור ה-BBC, בהפקה משותפת עם Creasun Media ובשיתוף עם חברת Red Square.

את הסדרה מביים קרייג ויוירוס, בהפקתו של בטסן מוריס אוונס עם דמיאן טימר כמפיק בפועל לצד פרת'י מווהאלי, פיטר הרנס וקרייג וייווירוס מחברת Mammoth Screen‏, טומי בולפין מ- BBC, מינגלו מא מחברת Creasun Media וג'יימי בראון מ-Red Square .

### צילומים

הצילומים החלו בליברפול באפריל 2018. אתרי הצילום כללו גם את אולם סנט ג'ורג', מישור ליברפול שהפך לאנגליה האדוארדית, אלדון גרוב, ווקסהול, ליברפול שם שימש מבנה נטוש עבור מיקום בלונדון, רחוב סר תומאס, רחוב דייל, איינסדייל וודס, יער דלמיר וכפר בודוורת' הגדולה במחוז צ'שייר.

שחרור
-----

הסדרה תשודר בשלושה פרקים. חברת Mammoth Screen הודיעה כי הסדרה צפויה לצאת בסוף 2019 והיא תשודר לראשונה ב-13 באוקטובר 2019 בערוץ TVNZ 1 בניו זילנד.

אולפני ITV Global Entertainment אחראים על ההפצה הבינלאומית של הסדרה. הסדרה נמכרה למדינות אירופה הגדולות ולמדינות אפריקה.

קישורים חיצוניים
----------------

* 

* אתר האינטרנט הרשמי של מלחמת העולמות (באנגלית)

* "מלחמת העולמות", במסד הנתונים הקולנועיים IMDb (באנגלית)

* "מלחמת העולמות", באתר Rotten Tomatoes (באנגלית)

* "מלחמת העולמות", במסד הנתונים הקולנועיים KinoPoisk (ברוסית)

הערות שוליים
------------

1. 1 2 3 4 5  "Filming begins on BBC One drama The War of the Worlds". BBC. 6 באפריל 2018. נבדק ב-6 ביולי 2018. `{{cite web}}`:  (עזרה)
2. ↑  Goodfellow, Melanie (15 באוקטובר 2018). "ITV Studios racks up pre-sales on 'The War Of The Worlds' drama". *Screen Daily*. נבדק ב-28 באוקטובר 2018. `{{cite news}}`:  (עזרה)
3. ↑  Perez, Lexy (29 בספטמבר 2019). "BBC Unveils First Look at 'War of the Worlds' Adaptation in Debut Trailer". *The Hollywood Reporter*. נבדק ב-30 בספטמבר 2019. `{{cite news}}`:  (עזרה)
4. ↑  "Liverpool Echo". *Liverpool Echo*. נבדק ב-3 במאי 2018. `{{cite web}}`:  (עזרה)
5. ↑  Kiefer, Halle. "BBC's War of the Worlds Trailer: Tell King Edward VII to Get His Mech Suit On. The Aliens Are Here". נבדק ב-30 בספטמבר 2019. `{{cite news}}`:  (עזרה)
6. ↑  "The War of the Worlds". TVNZ. 2 באוקטובר 2019. נבדק ב-3 באוקטובר 2019. `{{cite web}}`:  (עזרה)
**בראד ונסטרופ** (באנגלית: **Brad Wenstrup**; נולד ב-17 ביוני 1958) הא פוליטיקאי אמריקאי חבר המפלגה הרפובליקנית המכהן כנציג המחוז השני של אוהיו בבית הנבחרים של ארצות הברית.

ביוגרפיה
--------

ונסטרופ נולד בשכונת הייד פארק בסינסינטי שבאוהיו. למד בתיכון סיינט זאוויר בעיר. ב-1980 סיים תואר ראשון בפסיכולוגיה באוניברסיטת סינסינטי וב-1985 סיים לימודי פודיאטריה במכללה לפודיאטריה ויליאם שול בשיקגו. לאחר הלימודים פתח קליניקה פרטית בסינסינטי ובהמשך הצטרף למרפאה האורתופדית וולינגטון בעיר.

ונסטרופ התגייס ב-1998 לכוחות המילואים של צבא ארצות הברית ושירת כרופא, ב-2005 נקרא לשירות פעיל והוצב במשך 14 חודשים בעיראק שם שימש הרופא הראשי בכלא אבו גרייב. על שירותו עוטר בכוכב הארד ובאות השירות הקרבי. ב-2017 הועלה לדרגת קולונל ומונה למפקד גדוד הרפואה 7457. במסגרת שירות המילואים הוא משמש רופא במרכז הרפואי הצבאי הלאומי וולטר ריד.

ב-2009 התמודד ללא הצלחה לראשות העיר סינסינטי. ב-2012 נבחר לנציג המחוז השני של אוהיו בבית הנבחרים של ארצות הברית והושבע לתפקידו בינואר 2013. מאז נבחר לשלוש תקופות כהונה נוספות. הוא מכהן כחבר בוועדה לענייני הכוחות המזוינים, בוועדה לענייני חיילים משוחררים, בה משמש יושב ראש תת-הוועדה לענייני בריאות, ובוועדה לענייני מודיעין.

ביוני 2017 במהלך אימונים לקראת משחק הבייסבול המסורתי של חברי הקונגרס, נקלע עם עמיתיו לירי של מתנקש, והיה הראשון להעניק עזרה רפואית לסטיב סקאליס שנפצע מהירי. באפריל 2018 עוטר על פועלו במדליית החייל שהוענקה לו על ידי ראש מטה צבא ארצות הברית ומזכיר הצבא.

ונסטרופ נישא ב-2012 למוניקה והם הורים לבן.

קישורים חיצוניים
----------------

ויקישיתוף מדיה וקבצים בנושא **בראד ונסטרופ** בוויקישיתוף
* 

* אתר האינטרנט הרשמי של בראד ונסטרופ
* בראד ונסטרופ, ברשת החברתית פייסבוק

* בראד ונסטרופ, ברשת החברתית אקס (טוויטר)

* בראד ונסטרופ, ברשת החברתית אינסטגרם

* בראד ונסטרופ, סרטונים בערוץ היוטיוב
* ביוגרפיה באתר בית הנבחרים של ארצות הברית
* בראד ונסטרופ באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. 1 2 3  5 things to know about Cincinnati's Brad Wenstrup, who helped treat fellow congressman after shooting, ‏cincinnati.com, ‏14 ביוני 2017
2. ↑  With House colleagues watching, U.S. Rep. Wenstrup receives military, קולומבוס דיספאץ', 4 במרץ 2017
3. ↑  Doctor First to Help at Shooting: 'I Felt Like I Was Back in Iraq', ‏military.com, ‏14 ביוני 2017
4. ↑  Army Reserve officer, congressional representative receives Soldier's Medal for heroism in attack, אתר צבא ארצות הברית, 26 באפריל 2018

|  |  |
| --- | --- |
| בקרת זהויות עריכת הנתון בוויקינתונים | 
* US Congress: W000815

 |
**גארפילד** (באנגלית: **Garfield**) הוא סרט קולנוע קומי אמריקאי בהנפשה ממוחשבת, אשר מבוסס על רצועת קומיקס בעלת אותו שם שנוצרה על ידי ג'ים דייוויס. הסרט בוים על ידי מארק דינדאל ונכתב על ידי דייוויד ריינולדס, כאשר הוא הופק על ידי סרטי קולומביה בשיתוף Alcon Entertainment, שזהו סרט ההנפשה הראשון שלהם. בסרט מדבבים כריס פראט כקול של גארפילד, לצד הקולות של סמואל ל. ג'קסון, ניקולס הולט, ססילי סטרונג, האנה וואדינגהאם, ברט גולדשטיין, בואן יאנג ווינג ריימס.

פיתוחו של הסרט החל במאי 2016. דינדאל הוכרז שיביים את הסרט בנובמבר 2018, כשההפקה התחילה חודש לאחר מכן. למרות שוויאקום רכשה את הזכויות על גארפילד באוגוסט 2019, הפרויקט עדיין היה בהפקה לפי דינדאל בדצמבר 2020. בנובמבר 2021 סוני רכשה את זכויות ההפצה של הסרט, כאשר הוא צפוי לצאת לאקרנים בארצות הברית ב-24 במאי 2024.

מדבבים
------

* כריס פראט בתור גארפילד, חתול כתום ציני ועצלן שאוהב לזניה ושונא ימי שני.
* סמואל ל. ג'קסון בתור ויק, אביו של גארפילד
* ניקולס הולט
* וינג ריימס
* ססילי סטרונג
* האנה וודינגהם
* ברט גולדשטיין
* בואן יאנג

הפקה
----

ב-24 במאי 2016, הוכרז שאולפני אלקון תפתח סרט אנימציה חדש של גארפילד, עם הפקת ג'ון כהן וסטיבן פ. וגנר, מתוך תסריט של מארק טורגוב ופול א. קפלן. מארק דינדאל הוכרז כבמאי ב-12 בנובמבר 2018, עם קדם-הפקה שהתחיל בחודש הבא. באוגוסט 2019, ויאקום רכשו את הזכויות על גארפילד. עם זאת, בדצמבר 2020, דינדל אישר שהסרט עדיין בהפקה. ב-1 בנובמבר 2021, כריס פראט הוכרז כקולו של גארפילד, עם אנימציה מסופקת על ידי DNEG אנימציה, סטודיו לאפקטים חזותיים ואנימציה שעבד בעבר על הסרט המצויר הבאג של רון. היא תפיק את הסרט עם אלקון, וסוני תשמור על זכויות הפצה גלובליות של הסרט, למעט סין. כמו כן, הוכרז כי תסריטאי מוצאים את נמו, דייוויד ריינולדס, יכתוב במקום זאת את התסריט. דינדל וריינולדס עבדו בעבר יחד על סרט האנימציה של דיסני "הקיסר נפל על הראש". המדבב פרנק ולקר, שמדבב את גארפילד מאז 2007, הביע את אכזבתו מכך שלא יצרו קשר כדי להשמיע את הדמות.

במאי 2022, סמואל ל. ג'קסון הצטרף לסרט כאביו של גארפילד, ויק. באוגוסט 2022 נוספו לצוות השחקנים וינג ריימס, ניקולס הולט, האנה וואדינגהם וססילי סטרונג. בנובמבר 2022, ברט גולדשטיין ובואן יאנג נוספו לצוות השחקנים.

הפצה
----

הסרט מתוכנן לצאת לאקרנים בקולנוע בארצות הברית ב-24 במאי 2024. הוא היה אמור לצאת בעבר ב-16 בפברואר 2024.

קישורים חיצוניים
----------------

* "גארפילד", במסד הנתונים הקולנועיים IMDb (באנגלית)
* "גארפילד", במסד הנתונים הקולנועיים KinoPoisk (ברוסית)

| גארפילד |
| --- |
| סדרות | הנה בא גארפילד (1982) (אנ') • גארפילד בעיר (1983) (אנ') • Garfield in the Rough (1983) • הרפתקאות ליל כל הקדושים של גארפילד (1985) (אנ') • גארפילד בגן עדן (1986) (אנ') • גארפילד בהוליווד (1987) (אנ') • חג המולד של גארפילד (1987) (אנ') • גארפילד: 9 נשמות (1988) (אנ') • Garfield's Babes and Bullets (1989) • חג ההודיה של גארפילד (1989) (אנ') • הפנטזיות של גארפילד (1990) (אנ') • גארפילד חוזר לחיים (1991) (אנ') |  |
| סרטים | גארפילד: הסרט (2004) • גארפילד 2 (2006) • גארפילד הופך לאמיתי (2007) • פסטיבל הצחוק של גארפילד (2008) • גארפילד וכח החיות (2009) • גארפילד (2024) |
| אחר | גארפילד (קומיקס) • גארפילד (סדרת טלוויזיה) • גארפילד (דמות) |
**האנה טיילור-גורדון** (באנגלית: **Hannah Taylor-Gordon**; נולדה ב-6 במרץ 1987) היא שחקנית עבר אנגלייה. היא עשתה את הופעת הבכורה שלה בסרט משנת 1993 בית הרוחות. היא ידועה בעיקר בזכות תפקידה בתור אנה פרנק במיני-סדרה "אנה פרנק: הסיפור המלא", עליה קיבלה מועמדות הן לאמי והן לגלובוס הזהב.

ב-2012 היא גילמה את ליידי מקבת' בגרסת הקולנוע עטורת הפרסים הטרגדיה של מקבת.

קריירה
------

טיילור-גורדון משחקת מאז שהייתה בת ארבע. תפקיד המשחק הראשון שלה היה בסדרת הטלוויזיה הבריטית Casualty. תפקידה הקולנועי הראשון היה בסרט "בית הרוחות" מ-1993, שם גילמה את בלנקה טרובה הצעירה. היא שיחקה בתפקידים קטנים בסרט ארבע חתונות ולוויה וב "פרנקנשטיין של מרי שלי".

טיילור-גורדון ידועה בעיקר בזכות גילום דמותה של אנה פרנק במיני-סדרה "אנה פרנק: הסיפור המלא" משנת 2001, שזיכה אותה במועמדויות הן לגלובוס הזהב והן לפרסי אמי. במיני-סדרה כיכבו יחד בן קינגסלי, ברנדה בלת'ין, ולילי טיילור.

טיילור-גורדון כיכבה בתור לינה בסרט "יעקב השקרן" משנת 1999, לצידו של רובין ויליאמס. היא גילמה קורבן שואה גם בסרט הזה וגם ב'אנה פרנק הסיפור המלא'. בסרט "המעבר הסודי" משנת 2004, טיילור-גורדון שיחקה בתפקיד משנה לצד ג'ון טורטורו.

בשנת 2005, טיילור-גורדון שיחקה בסרט "האמנות היפה של האהבה". היא גילמה את איירין, יחד עם נטליה טנה, מרי ניג'י וג'קלין ביזט.

בשנת 2012, טיילור-גורדון גילמה את ליידי מקבת' בסרט 'הטרגדיה של מקבת', שזכה בפרסים עבור הסרט הטוב ביותר, השחקן הטוב ביותר והבמאי הטוב ביותר בפסטיבל הסרטים בלוס אנג'לס. היא גם שיחקה את סטלה בהפקה של רדיו בי בי סי 4 'The Cazalets'.

חיים אישיים
-----------

האנה טיילור גורדון נולדה בלונדון. היא בתם של אנדרו, יזם, וקלייר גורדון, עקרת בית. היא למדה תולדות אמנות ואיטלקית באוניברסיטת קולג' בלונדון והוכשרה בבית הספר למשחק בניו יורק, מכון לי סטרסברג לתיאטרון ולקולנוע בשנת 2008. היא סיימה את לימודיה ב-2012 ב האקדמיה למוזיקה ולאמנויות הדרמה של לונדון וכעת היא מתגוררת בלוס אנג'לס ובלונדון.

האנה נשואה לעורך הדין היהודי אמריקאי בן רובינפלד ולהם בת משותפת.

קישורים חיצוניים
----------------

* האנה טיילור-גורדון, ברשת החברתית אקס (טוויטר)
* האנה טיילור-גורדון, במסד הנתונים הקולנועיים IMDb (באנגלית)
* האנה טיילור-גורדון, באתר AllMovie (באנגלית)
* האנה טיילור-גורדון, במסד הנתונים הקולנועיים KinoPoisk (ברוסית)
* קישור: הסרט אנה פרנק הסיפור המלא
רחוב על שם שלמה זלוטניק בפתח תקווה.
**שלמה זלוטניק** (15 באוקטובר 1914 – 11 בספטמבר 2001) היה נוטר, לוחם ההגנה מחנך ואיש ציבור.

ביוגרפיה
--------

שלמה זלוטניק נולד באורלה שבפולין לשרה ובערל זלוטניק. הוא התחנך באווירה ציונית מסורתית ולאחר שסיים בי"ס טכני בביאליסטוק, החל לגלות עניין רב בעשייה למען הזולת. בגיל 18 מונה למזכיר הקהילה בעיר מגוריו וייסד בה חברה של לינת צדק, שתפקידה היה לספק לינת לילה למשפחות החולים. בחברה היו 300 חברים והיא הגישה בנוסף עזרה לנזקקים לתרופות ובפנייה לרופא. זלוטניק שימש כיו"ר החברה עד לעלייתו לארץ ישראל.

בשנת 1938 העפיל לארץ ישראל במסגרת עליית אף על פי. הוא השתקע בפתח תקווה, ונשא לאישה את רחל לבית שקלובסקי. בשנת 1941 הצטרף לארגון "ההגנה" בו שירת כנוטר ושוטר במשטרה המיוחדת[דרושה הבהרה] באזור הצפון. השתתף במלחמת העצמאות, במלחמת סיני ובמלחמת ששת הימים ולאחר-מכן המתנדב במשמר אזרחי. שנים רבות היה פעיל כחבר ועד ארגון ותיקי ההגנה בפתח תקווה. במשך 25 שנים הורה בבית ספר "עמל" בפתח תקווה. כמתנדב הוא תרם מזמנו ומכספו לגופים ואנשים נזקקים לחיילי צה"ל, לתלמידים ולעולים.

היה אח (חבר) בלשכת חבצלת השרון של ארגון בני ברית. כיהן כסגנו של נשיא הלשכה, פנחס רשיש, ונשיא בעצמו במשך חמש שנים. במסגרת זאת פעל לחלוקת מלגות לתלמידי בתי הספר התיכוניים הנזקקים לעזרה, בהם לעולים חדשים, אימץ נכים, חולים ונזקקים ופעל למען חלוקת שי לנצרכים. בנוסף, התנדב זלוטניק בין היתר באגודות "הוועד למען החייל", "העמותה למען הקשיש", "י.ע.ל", "ניצן-למען העיוור" ו"האגודה למלחמה בסרטן".

לשלמה שלשה ילדים.

הנצחה והוקרה
------------

בשנת 1993 העניקה לו עיריית פתח תקווה את תואר "יקיר העיר פתח תקווה" ולאחר מותו הנציחה את זכרו ברחוב הנקרא על שמו.

בנוסף, ארגון ותיקי ההגנה העניק לו את התואר "יקיר ההגנה".

קישורים חיצוניים
----------------

* תמונתו ואילן משפחתו של שלמה זלוטניק באתר MyHeritage.

הערות שוליים
------------

1. ↑  שלמה זלוטניק, באתר Geni.com
2. 1 2 3 4 5  שלמה זלוטניק, אתר מוזיאון ראשונים לתולדות פתח תקווה
**ודט לים** (באנגלית: **Vedette Lim**; נולדה ב-14 בנובמבר 1979) היא שחקנית אמריקאית, הידועה בתפקידיה כדבון ב"שיקגו Fire" והאנליסטית אליז טיילור בסדרה "FBI".

ביוגרפיה
--------

לים נולדה באריזונה וגדלה בוושינגטון. מאוחר יותר היא עברה לעיר ניו יורק שם למדה בבית הספר לאמנויות על שם טיש באוניברסיטת ניו יורק.

קריירה
------

לאחר סיום בית הספר טיש עבדה בעיקר בתיאטרון ובפרסומות.

בשנת 2007 הייתה לה הופעה ראשונה בסדרה שש מעלות של ABC ותפקיד קטן ב־2008 כאיימי בסדרה "כשהעולם מסתובב" של CBS.

בשנת 2009 עברה ללוס אנג'לס על מנת לקדם את הקריירה שלה.

לאחר שהגיעה להוליווד בשנת 2010, היא לוהקה לתפקידי טלוויזיה במספר סדרות ביניהן: "מדיום", The Forgotten, Victorious, Parenthood.

בהמשך הופיעה במספר סרטי אינדי ובסרטים קצרים, עד שלוהקה בתפקיד חוזר כנעמי, מושא האהבה של טארה ת'ורטון, בעונה הרביעית של "דם אמיתי" של HBO ב-2011.

כמו כן ב-2011 היא הופיעה עם נטלי פורטמן ואשטון קוצ'ר בקומדיה הרומנטית של איבן רייטמן "קשר לא מחייב".

מאז היא המשיכה לככב בתפקיד אורח בכמה מהתוכניות הנצפות ביותר כמו ד"ר פולי פרסטון, מושא האהבה של אריזונה ב"האנטומיה של גריי", "סקורפיון", "קאסל", בונז, "הוואי חמש-אפס" ו"הרופא הטוב".

ב-2013 היא הצטרפה ל"שיקגו Fire" בתפקיד חוזר בתור דבון, בת זוגה של הפרמדיקית לסלי שי (לורן גרמן).

ב- 2016 שיחקה בסרט המתח Psychophonia בתור לילי. 

ב-2017 היה לה תפקיד קטן ב"ממלכת החיות" בתור הת'ר.

ב-2019 היא הצטרפה לסדרת הטלוויזיה "FBI" בתור האנליסטית אליז טיילור, תפקיד אותו ממלאת זו העונה החמישית. עוד באותה שנה הופיעה כשרון לים במגנום, בלש פרטי.

חיים אישיים
-----------

לים נוהגת לשחק דמויות לסביות בסדרות רבות כמו בדם אמיתי, שיקגו Fire והאנטומיה של גריי, ובסרט Psychophonia, אך היא שומרת על חיים פרטיים וטרם פרסמה פרטים על חייה הזוגיים.

קישורים חיצוניים
----------------

* ודט לים, ברשת החברתית אינסטגרם
* ודט לים, במסד הנתונים הקולנועיים IMDb (באנגלית)

הערות שוליים
------------

1. ↑  Vedette Lim, One Chicago & The FBIs Wiki (באנגלית)
2. ↑  Vedette Lim, IMDb (באנגלית)
3. ↑  True Blood's Naomi to be on Greys Anatomy, TrueBlood-Online.com, ‏20 באוקטובר 2011 (באנגלית)
4. ↑  No Strings Attached (2011) recensie, Ivan Reitman - Cinemagazine, cinemagazine.nl
5. ↑  Vedette Lim to star in 'Grey's Anatomy', Digital Spy, ‏20 באוקטובר 2011 (באנגלית)
6. ↑  Vedette Lim as Agent Elise Taylor on FBI Season 5 Episode 10, Alexus Renée Celebrity Myxer (באנגלית)
7. ↑  Jamie Lerner, Here's What Happened to Elise on 'FBI' — It May Lead to Her Downfall, Distractify, ‏18 במאי 2021 (באנגלית)
8. ↑  Special to the Star-Advertiser By Wendie Burbridge, 2019 Oct. 6, Magnum Reloaded: Pickpocket gets scared straight in latest ‘Magnum P.I.’, Honolulu Star-Advertiser, ‏6 באוקטובר 2016 (באנגלית)
מגדל השעון בחאן אל-עומדאן, עכו. בצד שמאל שעון עם **ספרות ערביות**, ובצד ימין שעון עם ספרות הודיות-ערביות
**ספרות ערביות** הן הסימנים בהם משתמשים ליצוג מספרים בעת כתיבה בערבית. ספרות אלו נמצאות בשימוש בעיקר בארצות המזרח התיכון אך גם בארצות לא ערביות כגון איראן, אפגניסטן ופקיסטן.

הספרות קרויות בטעות ערביות כיוון שהגיעו לעולם המערבי בעת אימוצן מהערבים, אך למעשה מקורן בהודו, ממנה חלחלו לארצות ערב.

הספרות הערביות משמשות לכתיבת מספרים בשיטה העשרונית ובשל כך ישנם בסה"כ 10 סימנים. בטבלת ההמרה הבאה מוצגות הספרות הערביות לעומת הספרות ההודיות-ערביות אשר נמצאות בשימוש בשפה העברית:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| ספרות המע'רב ההודיות הערביות | 0 | 1 | 2 | 3 | 4 | 5 | 6 | 7 | 8 | 9 |
| ספרות המשרק ההודיות הערביות | ٠ | ١ | ٢ | ٣ | ٤ | ٥ | ٦ | ٧ | ٨ | ٩ |
| הספרות ההודיות הערביות הפרסיות | ۰ | ۱ | ۲ | ۳ | ۴ | ۵ | ۶ | ۷ | ۸ | ۹ |

בווריאציה של ההודיות הערביות הפרסיות, הנמצאת בשימוש בשפות הודו-אריות (כמו הפרסית, הכורדית, הפשטו, האורדו, וכולה), הסימנים לספרות ארבע, חמש ושש הם: ۴, ۵, ۶ בהתאמה.

שמות בשפות שונות
----------------

מסיבות היסטוריות, לספרות יש שמות שונים בשפות שונות. באנגלית נקראות לעיתים הספרות הערביות בשם "ספרות ערביות מזרחיות" מכיוון שהשם "ספרות ערביות" שמור לספרות ההודיות-ערביות שנכנסו לשימוש באירופה בעקבות הערבים. מקור השם "ספרות ערביות", הנמצא בשימוש בשפה העברית, הוא בכך שספרות נמצאות כיום בשימוש בעיקר אצל הערבים. בערבית נקראות ספרות אלו דווקא בשם "ספרות הודיות" (الأرقام الهندية) בשל העובדה שהן הגיעו אל הערבים מהודו.

ראו גם
------

* ספרות הודיות-ערביות
* אלפבית ערבי

קישורים חיצוניים
----------------

ויקישיתוף מדיה וקבצים בנושא **ספרות ערביות** בוויקישיתוף

הערות שוליים
------------



| ספרות |
| --- |
| 

|  |
| --- |
| ספרות הודיות-ערביות • ספרות ערביות • ספרות ארמניות • ספרות בבליות • ספרות ברהאמיניות • ספרות אטרוסקיות • ספרות עבריות • ספרות חמריות • ספרות יווניות • ספרות אטיקות • ספרות יפניות • ספרות מאיה • ספרות מצריות • ספרות סיניות • ספרות סוג'ואו • ספרות קוריאניות • ספרות קיריליות • ספרות מונגוליות • ספרות רומיות • ספורות תאילנדיות • ספרות טיבטיות |

 |

| בסיסי ספירה |
| --- |
| 

|  |
| --- |
| בסיס אונרי • בסיס בינארי • בסיס אוקטלי • השיטה העשרונית • בסיס דואודצימלי • בסיס הקסדצימלי • בסיס ויגסימלי • בסיס סקסגסימלי |

 |
**שיין מקריי** (באנגלית: **Shane McRae**; נולד ב-23 ביולי 1977) הוא שחקן תיאטרון, קולנוע וטלוויזיה אמריקאי.

ביוגרפיה
--------

הוא נולד בגיינסוויל, פלורידה. מקריי קיבל תואר שני מאוניברסיטת ניו יורק בשנת 2003.

קריירה
------

בתיאטרון, מקריי שיחק במחזה Take Me Out שזכה בפרס הטוני. בשנת 2005 הופיע מקריי במחזה "ריצ'רד השלישי" בתפקיד, ריצ'מונד. 

מקריי דיבב דמויות שונות 'בסרט צ'יקן רובוט של סת' גרין.

הוא שיחק בסרט "הקולקטיב" משנת 2008 ושיחק יחד עם קלי אוברטון בקליפ לשיר "מבועת" של קתרין מקפי עם זאקרי לוי. בשנת 2011, הוא הופיע בסרט "העזרה" בתפקיד "ראלי ליפולט". בשנת 2012 היה לו תפקיד בסרט "טרמפ קטן אחד". הוא הופיע גם בסדרת הנעורים אחת שיודעת. בשנת 2014 היה לו תפקיד חוזר בסדרה "המעקב" בתפקיד רוברט.

בשנת 2017 הצטרף מקריי לצוות השחקנים הקבוע של סדרת הטלוויזיה בהפקת אולפני אמזון "Sneaky Pete" בתפקיד טיילור.

בשנת 2014 הוא שיחק בסרט "עדייו אליס" בכיכובה של ג'וליאן מור.

בשנת 2021 שיחק בסרט "לנסקי"; בו גילם את המאפיונר האיטלקי לאקי לוצ'יאנו, ושיחק בסרט המתח "פלישה" של שירות פריים וידאו לצד אוקטביה ספנסר.

קישורים חיצוניים
----------------

* שיין מקריי, במסד הנתונים הקולנועיים IMDb (באנגלית)

הערות שוליים
------------

1. ↑  Shane McRae profile, IMDb.com; accessed April 22, 2014.
2. ↑  Gonzalez, Sandra (4 בפברואר 2013). "'Chicago Fire' First Look: Severide squares off with (shirtless) Shane McRae". *Entertainment Weekly*. נבדק ב-22 באפריל 2014. `{{cite web}}`:  (עזרה)
3. ↑  "Listings – FOLLOWING, THE on FOX". *TheFutonCritic*. נבדק ב-22 באפריל 2014. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2018002080
* VIAF: 1461151595762805470004
* WorldCat: lccn-no2018002080

 |
**מוכתר בלמוכתר** (בערבית: **مختار بلمختار**; נולד ב-1 ביולי 1972 בשם **ח'אלד אבו אל-עבאס**) הוא פעיל ג'יהאד עולמי ופעיל אל-קאעידה בעברו.

הקים תא טרור המכנה עצמו "בריגדת רעולי הפנים" או "בריגדת החותמים בדם". שמו עלה לכותרות ברחבי העולם בעקבות פעולת טרור רחבה שהוביל באלג'יר בינואר 2013 באתר הגז עין אמנאס.

ב-3 במרץ 2013 הודיע צבא צ'אד כי בלמוכתר חוסל במהלך פשיטה צבאית על בסיס טרור בצפון מאלי שנערך במסגרת מבצע סרוואל. הדיווח אודות מותו של בלמוכתר לווה ספקות לאחר שב-23 מאי הופצה באינטרנט נטילת אחריות בשמו של בלמוכתר על שני פיגועי התאבדות שבוצעו בניז'ר כמה שעות מוקדם יותר.

לאחר שחמק מעוד כמה ניסיונות חיסול, פורסם כי בלמוכתר נהרג בתקיפה אווירית של ארצות הברית בלוב שבוצעה ביוני 2015.  

ב-19 בנובמבר 2015 בוצע פיגוע במלון "רדיסון בלו" במאלי. שר ההגנה הצרפתי טען כי ייתכן ובל-מוכתר עומד מאחורי הפיגוע.

קישורים חיצוניים
----------------

ויקישיתוף מדיה וקבצים בנושא **מוכתר בלמוכתר** בוויקישיתוף
* מיסטר מרלבורו שחזר מהמתים. ראש ארגון הטרור, באתר ynet, 17 בינואר 2013
* AP Exclusive: Rise of al-Qaida Sahara terrorist, באתר AP (באנגלית)

הערות שוליים
------------

1. ↑  הארץ/רויטרס, חוסל מפקד המיליציה שהשתלטה על מתקן הגז באלג'יריה, באתר הארץ, 3 במרץ 2013
2. ↑  מנהיג "החותמים בדם" מח'תאר בלמח'תאר נוטל אחריות לפיגועי ההתאבדות בניז'ר
3. ↑  לוב: "מיסטר מרלבורו" נהרג בתקיפת ארה"ב, באתר ynet, 14 ביוני 2015
4. ↑  סוכנויות הידיעות‏, חשד בצרפת: המחבל "הבלתי נתפס" של אל-קאעדה תכנן את הפיגוע במאלי, באתר וואלה!‏, 21 בנובמבר 2015

|  |  |
| --- | --- |
| בקרת זהויות עריכת הנתון בוויקינתונים | 
* GND: 1094682616
* LCCN: no2015012126
* VIAF: 314816074
* WorldCat: lccn-no2015012126

 |
**אסמאעיל מרצ'נט** (**Ismail Merchant**‏; 25 בדצמבר 1936 - 25 במאי 2005), היה מפיק קולנוע אמריקאי, יליד הודו. נודע במיוחד כשותף בחברת מרצ'נט ואייבורי הפקות יחד עם הבמאי ג'יימס אייבורי והתסריטאית רות פראוור-ג'אבוולה. כמו כן היה בין הבודדים אשר הצליח לפעול בהוליווד כמפיק עצמאי לאורך זמן. כמפיק עצמאי, שאינו קשור לאולפן גדול הצליח לדאוג למימון ולהפצה של סרטי חברת ההפקות המשותפת במשך למעלה מ-40 שנה. הוא היה מועמד לפרס האוסקר לסרט הטוב ביותר שלוש פעמים, עבור שארית היום, זיכרונות מאחוזת הווארד וזכרונות אהבה מפירנצה.

שנים ראשונות
------------

הוא נולד במומביי בשם אסמאעיל נורמוחמד עבדול רחמן למשפחה מוסלמית. בביתו דיברו גוג'ראטית ואורדו ובבית הספר למד ערבית ואנגלית. 

ב-1947, בעת חלוקת הודו, היה אביו נשיא הליגה המוסלמית וסירב לעבור לפקיסטן ומרצ'נט גדל בצל האירועים האלימים של התקופה. בן 22 עזב את הודו ועבר לארצות הברית. הוא קיבל תואר מוסמך מאוניברסיטת ניו יורק ועבד באו"ם.

ב-1960 הפיק סרט קצר בשם "The Creation of Woman" (בריאת האשה), הסרט הוצג בפסטיבל הקולנוע בקאן והיה מועמד לפרס הסרט הקצר הטוב ביותר. ב-1961 פגש בעת ביקור במולדתו את ג'יימס אייבורי שצילם שם את סרטו התיעודי *The Delhi Way*.

מרצ'נט ואייבורי
---------------

 ערך מורחב – **מרצ'נט ואייבורי הפקות**  

ב-1961 ייסד עם ג'יימס אייבורי את חברת ההפקות שהפיקה למעלה מ-40 סרטים עד מותו. ב-1963 צירפו השניים את התסריטאית רות פראוור-ג'אבוולה.

רוב סרטי החברה בוימו על ידי אייבורי והופקו על ידי מרצ'נט, לתסריט מאת רות פראוור-ג'אבוולה והיו מבוססים על רומנים או סיפורים מאת א.מ. פורסטר, הנרי ג'יימס וג'אבוולה עצמה. עלילות הסרטים מתרחשות לרוב במאה ה-19 או ב"תקופה האדוארדית" באנגליה, ארצות הברית או הודו והם עשירים בעיצוב סגנוני, תלבושות תקופתיות וכדומה.

מחוץ לעולם הקולנוע
------------------

מרצ'נט היה ידוע כנהנתן וחובב בישול. הוא כתב מספר ספרים בנושא זה, כמו גם בנושאים אחרים. בהם:

* Ismail Merchant's Indian Cuisine - ספר בישול הודי
* Ismail Merchant's Florence - ספר על פירנצה, מאת מפיק הסרט "זכרונות אהבה מפירנצה"
* Ismail Merchant's Passionate Meals - ארוחות תאווה
* Ismail Merchant's Paris: Filming and Feasting in France - על צילום סרטים ואכילה בפריז
* My Passage From India: A Filmmaker’s Journey from Bombay to Hollywood and Beyond - אוטוביוגרפיה

מרצ'נט נפטר בלונדון, בעת צילומי הסרט *The White Countess*, מסיבוך של כיב קיבה ונקבר במומביי, לפי בקשתו.

קישורים חיצוניים
----------------

* אסמאעיל מרצ'נט, במסד הנתונים הקולנועיים IMDb (באנגלית)
* אסמאעיל מרצ'נט, באתר AllMovie (באנגלית)
* אסמאעיל מרצ'נט, במסד הנתונים הקולנועיים KinoPoisk (ברוסית)
* ביוגרפיה באתר מרצ'נט ואייבורי הפקות (באנגלית)
* לזכרו של אסמאעיל מרצ'נט מאתר "הבמה"
* אסמאעיל מרצ'נט, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007605253405171
* BNE: XX1270210
* BnF: cb13321211z (data)
* GND: 119048191
* ISNI: 0000 0000 8376 2078
* LCCN: n86001310
* NKC: xx0103347
* NTA: 075118998
* SNAC: w6kr0hx0
* SUDOC: 035462809
* VIAF: 41985157
* WorldCat: lccn-n86001310

 |
"**דפוס א. ל. מונזון**" (גם **דפוס מונזון**, **דפוס א"ל מאנזאהן**, **A.L. Monsohn**, **Lith. Monson**) היה בית דפוס שפעל בירושלים בין השנים 1892–1992.

היסטוריה
--------

דפוס א.ל. מונזון הוקם בשנת 1892 בירושלים על ידי אברהם לייב מונזון ואחיו משה מרדכי מונזון. השנים למדו דפוס בשיטת ליתוגרפיה בפרנקפורט, גרמניה. עם שובם לארץ ישראל הקימו את בית הדפוס, שהיה אחד מבתי הדפוס היהודיים הראשונים בארץ-ישראל של המאה ה-19. בית הדפוס עסק בהדפסה של יודאיקה כגון לוחות "מזרח", כרזות. בתחילה, נעשה שימוש במכבש ידני, ובשנת 1894 הוכנסה לשימוש מכונה אוטומטית. 

בבית הדפוס נעשה שימוש בעיטורים שנוצרו, בתחילה, על ידי אברהם לייב מונזון. מאוחר יותר החלו אמנים נוספים, כגון מאיר רוזין, מאיר גור אריה וזאב רבן, לעצב דברי דפוס שונים. עם פטירתו של אברהם, בשנת 1930, נסגר בית הדפוס לכמה חודשים. עם פתיחתו שונה שמו ל"דפוס מונזון". בשנת 1934 עבר בית הדפוס לפעול במרכז מסחרי בשכונת שמאעה בעיר.

בשנת 2009 נערכה תערוכה על תולדות בית הדפוס במוזיאון חצר היישוב הישן בירושלים.

לקריאה נוספת
------------

* **דפוס א.ל. מונזון, 1892–1992**, ירושלים: מוזיאון חצר היישוב הישן, 2009
* עפרת, גדעון (עורך), **100 שנות אמנות הדפס בישראל**, ירושלים: סדנת ההדפס ירושלים, 2015, עמ' 10–11.

קישורים חיצוניים
----------------

* ליתוגרפיות דפוס מונזון
* דפוס א. ל. מונזון (ירושלים), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007298726205171
* LCCN: no2009161092
* VIAF: 130586880
* WorldCat (עם VIAF): 130586880

 |
אין לבלבל עם אין לבלבל ערך זה, העוסק בפוליטיקאי ישראלי, עם הערך "דוד עאמר", העוסק ברבי דוד עאמר מחבר ספר תפילה לדוד.

 מלאת מועצת נשר 21 בפברואר 1972 - עומדים מימין לשמאל דוד עמר ולידו שמואל ריניש. יושבים שני מימין ישראל קלרטג באמצע יצחק רוט והשמאלי ביותר הוא ישראל קולס
**דוד עמר** (12 בדצמבר 1942 – 14 באוגוסט 2018) היה ראש המועצה המקומית נשר וראש עיריית נשר במשך 24 שנים.

ביוגרפיה
--------

דוד עמר נולד בשנת 1942 עלה עם משפחתו לישראל בשנת 1955 והמשפחה התיישבה בספסופה. ב-1956 עברה המשפחה להתגורר בשכונת תל חנן בעיר נשר. בשנות ה-70 של המאה ה-20 היה יו"ר ועד העובדים של נמל חיפה וחבר מפא"י. ב-30 באוגוסט 1971 נבחר עמר לחבר בהנהלת מועצת נשר כנציג המערך במקומו של אדלשטיין שהתפטר מהמועצה. בהמשך עבר לליכוד.

בשנת 1989 נבחר לראש המועצה המקומית נשר מטעם הליכוד. הוביל את הפיכת היישוב לעיר ובספטמבר 1995 נשר הפכה לעיר בטקס שנכחו בו ראש הממשלה יצחק רבין, שמעון פרס, אהוד ברק ובנימין בן אליעזר. עמר המשיך לכהן כראש העירייה עד שנת 2013. בתקופת כהונתו הוקמה ביישוב שכונת רמות יצחק, על שמו של יצחק רוט ראש המועצה השני של נשר. עמר שגר בשכונת תל חנן עבר לגור בתחילת שנות ה-90 של המאה ה-20 לשכונת רמות יצחק.

בשנת 2013 החליט בתחילה לא להתמודד יותר לראשות העיר, ואחיו, משיח עמר, החליפו בראש רשימת הליכוד. בסופו של דבר התמודד עמר ברשימה עצמאית וקיבל 27.1% מהקולות.

בשנת 2017 עבר להתגורר ברשפון, סמוך לילדיו. נפטר ב-14 באוגוסט 2018 ונקבר בבית הקברות ברשפון.

אבי בניהו כתב על עמר לאחר פטירתו:

ב־25 שנות כהונתו הוא הפך עיירת עולים רדומה בשיפולי הכרמל לעיר תוססת, מפותחת ומצליחה, שהפכה למודל חיקוי לערים אחרות בישראל. "אני כאן בשביל ילדי נשר", נהג לומר. אמר ועשה. ועוד איך עשה. הוא היה הראשון שהקים עם קרן רש"י מרכז לגיל הרך, הביא מחנכים ומנהלי חינוך וקידש את החינוך וההשכלה, בנה והרחיב, הקים מרכז ספורט, אזור תעשייה ועוד.

הנצחה
-----

בדצמבר 2019 הוסב שמן של חטיבות הביניים ברחוב השיטה ברמות יצחק, על שמו של דוד עמר. האירוע התקיים בנוכחות ראובן ריבלין נשיא המדינה.

במרץ 2021 הונחה אבן פינה לבית כנסת חדש בשכונת רמות יצחק שיקרא "מגן דוד" על שמו של דוד עמר.

קישורים חיצוניים
----------------

ויקישיתוף מדיה וקבצים בנושא **דוד עמר** בוויקישיתוף
* בועז כהן, ראש העיר נשר לשעבר דוד עמר הלך לעולמו, כלבו, 14 באוגוסט 2018

הערות שוליים
------------

1. ↑  פרוטוקול מועצת נשר מ-30 באוגוסט 1971, סעיף 6 עמ' 4
2. ↑  תוצאות הבחירות לרשויות המקומיות - 2013, באתר ynet
3. ↑  אבי בניהו, ‏השבוע הלך לעולמו דוד עמר, באתר מעריב אונליין, 17 באוגוסט 2018 - פרק 5
4. ↑  נשיא המדינה השתתף בטקס לקריאת שם חטיבות הביניים בנשר על שם דוד עמר, ניוזים, 31 בדצמבר 2019
5. ↑  במעמד מרגש התקיים הערב טקס הנחת אבן פינה לבית הכנסת החדש ברמות יצחק בנשר, שיקרא ע"ש דוד עמר ז"ל. אחרי שני עשורים מוקם בית כנסת חדש בעיר, ניוזים, 18 במרץ 2021

| ראשי עיריית נשר  |
| --- |
| 

|  |  |  |  |  |  |  |
| --- | --- | --- | --- | --- | --- | --- |
| **כמועצה מקומית** | יהודה שומרוני | יצחק רוט | ישראל קלרטג | ישראל קולס | שמואל ריניש | דוד עמר |
| 1952–1957 | 1957–1972 | 1972–1977 | 1977–1978 | 1978–1989 | 1989–1995 |
| **כעיר** | דוד עמר | אבי בינמו | רועי לוי |
| 1995–2013 | 2013–2018 | 2018 ואילך |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007516706905171
* VIAF: 310743008
* WorldCat: viaf-310743008

 |
ציור קיר של אותימיוס במנזר דיר חג'לה
**אותימיוס (אבטימיוס)** (Euthymius)‎ (377–473) היה אחד מראשוני ומחשובי הנזירים במדבר יהודה, מייסד של מספר מנזרים מסוג לאורה וקוינוביון.

ביוגרפיה
--------

אותימיוס נולד במליטיני שבארמניה לאם עקרה, שלאחר תפילה במקדש אחד המרטירים חוותה חיזיון על הולדת בנה. לאחר שנולד העניקה לו את השם אותימיוס - בעברית "עודד". הוריו נפטרו בגיל צעיר, ומגיל צעיר התחנך במוסדות דת נוצריים. בגיל 18 הוא הפך לכומר והיה אחראי על מספר מנזרים. בגיל 29 הגיע לארץ ישראל, והצטרף ללאורה של פרן, אותה ייסד חריטון בקרבת עין פרת שבוואדי קלט. אותימיוס נחשב לבן הדור השני של נזירי המדבר.

לאחר חמש שנים ייסד יחד עם חברו תיאוקטיסטוס קוינוביון בנחל אוג (ואדי מוכליכ), ומכיוון שאותימיוס העדיף את ההתבודדות - הניח לחברו לקרוא למנזר על שמו - "תיאוקטיסטוס", וכן להיות אב המנזר.

הוא ייסד קפלה במצדה, וכן מנזר שיתופי באזור מדבר זיף.

את הלאורה הקרויה על שמו - "מנזר אותימיוס" (חאן אל-אחמר, כיום במרכז מישור אדומים, אזור התעשייה של מעלה אדומים) - ייסד בשנת 428 כלאורה. היא הפכה לקוינוביון רק מספר שנים לאחר מותו. הוא נקבר בקפלה שהוקמה לכבודו במרכז המתחם, ועל אף השינויים שחלו במנזר במהלך השנים שחלפו - הקפלה עדיין נמצאת במרכז המנזר. את המערה שקדמה למנזר אפשר למצוא היום מדרום לשדרה היורדת משכונת נופי סלע במעלה אדומים לכביש ירושלים-יריחו.
אותימיוס היה מנהיג דתי לנזירים ולנוצרים באזורים שבהם פעל, ופעל כמיסיונר לנצר פגנים ויהודים. הוא היה מעורב רבות בסכסוכים הראשונים של הנצרות על אחדות האל ותורת טבעו הדואלי של האל, והייתה לו השפעה אפילו על אודוקיה, אשתו של הקיסר תיאודוסיוס השני. כמנהיג דתי הוא קבע חלק גדול מן התקנות שבעל פה שהיו נהוגות במנזרים השונים, תקנות מחייבות שהועלו על הכתב שנים מאוחר יותר. בין היתר הנהיג את תענית 40 הימים, שבהם נהג לצאת אל המדבר להתבודדות ותפילה. רבים מתלמידיו הפכו לבעלי מעמד רם בממסד הכנסייתי של תקופתו. אחד מתלמידיו הבולטים ביותר היה סבאס. הוא היה נערץ כבר בחייו, ועולי רגל רבים באו אליו לקבל ברכה. לאחר מותו הפכה הקפלה שבה נקבר למקום פולחן, וניסים רבים נקשרו לקברו ולדמותו הנמוכה, כמעט גמדית. רבים טענו שדמותו התגלתה להם בחיזיון לאחר ששהו בקרבת הקבר.

כשני דורות לאחר מותו, כתב קירילוס מסקיתופוליס את הביוגרפיה של אותימיוס.

הכנסייה הכריזה עליו כקדוש ויומו הוא ה-20 בינואר.

ראו גם
------

* נזורה במדבר יהודה

לקריאה נוספת
------------

* לאה די סגני, מבוא ותרגום, קירילוס מסקיתופוליס, חיי נזירים ממדבר יהודה, יד בן-צבי, 2005.
* יזהר הירשפלד, המדבר של העיר הקדושה - מנזרי מדבר יהודה בתקופה הביזאנטית. יד בן-צבי, 2002.

קישורים חיצוניים
----------------

ויקישיתוף מדיה וקבצים בנושא **אותימיוס** בוויקישיתוף
* אותימיוס, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007603605305171
* GND: 120495597
* ISNI: 0000 0000 1249 0028
* LCCN: n2015069910
* NLA: 61541529
* NLG: 333748
* SUDOC: 175667454
* Trove: 1843208
* VcBA: 495/204702
* VIAF: 62380476
* WorldCat: lccn-n2015069910

 |
**איזק זכריאס (ז'ק) ברוך** (בהולנדית: ‏**Izak Zacherias (Jacques) Baruch**, ‏3 בנובמבר 1917 באמסטרדם – 3 בפברואר 1996 באמסטרדם) היה רופא ופוליטיקאי במפלגת העבודה ובמפלגת הסוציאליסטים הדמוקרטיים.

קורות חיים
----------

ד"ר ז'ק ברוך היה בן למשפחה יהודית-פורטוגזית מהמעמד הבינוני. אביו איזדורה ברוך (Isedore Baruch) יליד 1889 היה קצב ואחר כך ירקן. אמו מילקה זכריה מורפוגו (Milka Zecharja Morpugu) ילידת 1892. לאחר סיום בית הספר התיכון למד ז'ק ברוך רפואה באוניברסיטה עד 1940, וב-1946 הוא עבר בהצלחה את מבחני הרפואה. ב-1958 סיים בהצלחה גם את לימודי הבריאות.

במלחמת העולם השנייה היה חבר במחתרת. כינוייו המחתרתיים היו יוהאנס ואן דר מואלן וד"ר פריץ דה יונג.

בזמן שחרור פריז בסוף מלחמת העולם השנייה ז'ק ברוך עבד שם בתחנת עזרה ראשונה.

בין היתר היה רופא באמסטרדם והתמחה בשיקום. היה ראש השירות הרפואי הסוציאלי (Medische Sociale Dienst). אחר כך היה מנהל האקדמיה לפיזיותרפיה (Academie voor Fysiotherapie) וראש המחלקה לפיזיותרפיה של המרכז למאבק במחלות ריאומטיות.

מ־1953 ועד 1970, להוציא 1966, היה חבר במועצת העיר אמסטרדם.

ב-1969 היה מועמד מטעם מפלגת העבודה לבית התחתון של הפרלמנט של הולנד, אך לא נבחר. ב-1970 הצטרף למפלגה החדשה "דמוקרטים סוציאליסטים 1970". מ-1970 עד 1971 היה חבר בבית התחתון של הפרלמנט של הולנד. עסק בעיקר בחקיקה של בריאות הציבור, עבודה סוציאלית ואיכות הסביבה. בשנת 1971 יזם והוליך הצעת חוק לשינוי תקנות הפיצויים לקורבנות 1940–1945 יהודים ולא יהודים 1940-1945] לחוק הפיצויים לקורבנות רדיפות (וופ).

משנת 1980 ועד 1990 היה יושב ראש האגודה נגד ראומטיזם. מ-1985 עד 1994 היה יושב ראש ההתאחדות לידע יהודי בהולנד (Genootschaap voor de Joodse Wetenschap in Nedeland). במשך זמן מה היה יושב הראש של התאחדות בתי הכנסת הפורטוגזיים-יהודיים.

ב-1975 קיבל תואר אביר מסדר אורניה-נאסאו. ב-1985 קיבל את אות זיכרון תנועת ההתנגדות "Verzetsherdenkingskruis". כמו כן, קיבל מדליה של הכרת טובה מצרפת (Médaille de la Reconnaissance française) על פעילותו במחתרת.

היה נשוי שלוש פעמים: ב־1942, 1954 ו-1960, אב לשני בנים ובת.

ראו גם
------

* שואת יהודי הולנד
* הקהילה היהודית באמסטרדם

קישורים חיצוניים
----------------

ויקישיתוף מדיה וקבצים בנושא **ז'ק ברוך** בוויקישיתוף

הערות שוליים
------------

1. ↑  Marc Antonius Joseph Scheurs, Dr. Izak Zacherias (Jacques) Baruch, GENI, ‏19/7/2018 (בעברית ואנגלית)
2. ↑  איזק - ז'ק ברוך, באתר ארכיון בית לוחמי הגיטאות
3. ↑  Dr. I. Z. (Jacques) Baruch, PARLEMENT.com (בהולנדית)
4. ↑  Jozeph Michman, Hartog Beem, Dan Michman, תרגום: Ruben Verhasselt, Vergoedingen voor oorlogsgetroffenen, **PINKAS Geschiedenis van de Joodse Gemeenschap in Nederland**, 1999, Amsterdam: Contact, 1999, עמ' 235, מסת"ב 9025495133. (בהולנדית)

|  |  |
| --- | --- |
| בקרת זהויות עריכת הנתון בוויקינתונים | 
* BPN: 43185484
* GND: 1074412095
* NTA: 069183554
* VIAF: 284930251
* WorldCat: viaf-284930251

 |
קטע של חומת אדריאנוס הבנויה על וין סיל
המפל הגבוה, High Force
קטע של הסיל הנקרא "צלקות הולוויק"
מחשוף של וין סיל למרגלות טירת דנסטנבורג
**וין סיל** (באנגלית: **Whin Sill**) הוא מחדר פלוטוני רדוד – סיל המצוי במחוז קאמבריה בצפון-מערב אנגליה. עוביו של הסיל הדולריטי מגיע ל-70 מטרים. הסיל נוצר מחדירת מאגמה לשכבות סלעי משקע בתחילת הפרם, לפני 295 מיליון שנים, ומצוי מתחת למרבית שטח צפון-מערב אנגליה.

מקור השם
--------

השם "סיל" נטבע לראשונה על ידי עובדי מחצבות בצפון-מערב אנגליה, והוא שימש להגדרת שכבות סלע שטוחות. השימוש הראשון שנעשה בו היה בקריאת שמו של וין סיל. גאולוגים שחקרו אותו זיהו את מקורו המגמטי וקראו כך לגופים דומים של סלע יסוד.

אותם עובדים קראו למחדר "וין" (Whin) – מונח ששימש אותם להגדרת סלע קשה וכהה.

היסטוריה גאולוגית
-----------------

סמוך לסוף הקרבון התרחשה מתיחת קרום כתוצאה מתהליכים טקטוניים. מתיחה זו איפשרה למאגמה בטמפרטורה של יותר מ-1,000 מעלות צלזיוס לעלות ולחדור לשכבות סלעי משקע: אבן גיר, פצלים ואבן חול. כתוצאה מכך נוצרו מקבצים של מחדרים תואמים תולאיטיים ודולריטים הנקראים "וין סיל רבתי" (Great Whin Sill). מחדר קשור וקטן יותר הנמצא צפונית לו נקרא "וין סיל הקטן" (Little Whin Sill).

כאשר התקררה המאגמה התכווץ הסיל ונוצרו בו סדקים אנכיים שיצרו מבנים עמודיים המאפיינים את מחשופי הסיל לכל אורכו. בשלבים מאוחרים התפתחה פעילות הידרותרמית, במהלכה חדרו פקטוליטים לסדקים. הדולריט התפחם כאשר חדרו שוליים מטסומטיים לסדקים ולעורקים.

עמידותו של הדולריט לסחיפה יצרה בסיל כמה תוואים גאומורפולוגיים ייחודיים כמפלים גבוהים – דוגמת המפל הגבוה (High Force), ונמוכים – דוגמת המפל הנמוך (Low Force) ו"זרבובית הקדירה" (Cauldron Snout).

הרכב
----

הסיל בנוי מסלע קריסטליני קשה וכהה בשם דולריט, המורכב בעיקר מהמינרלים פירוקסן ופצלת השדה ומכיל פגמטיטים מפותחים.

מחקר פטרולוגי של סלעי הדולריט בווין סיל הראו הבדלים משמעותיים בין "וין סיל רבתי" לבין "וין סיל הקטן". האחרון נושא אוליבין ונחשב למורכב משלב מוקדם של גיבוש מפריט במאגמה. לעומתו, הראשון נטול אוליבין ונחשב למורכב משלב מאוחר יותר של הגיבוש המפריט.

ואמנם, זוהו שני שלבי הזרקה של דולריט. זיהוי זה התבצע באמצעות שני מחזורים של התמרות מגע, התואמים לתזוזה הטקטונית של צפון אנגליה בסוף הקרבון, לפני 295-300 מ"ש. מחקר נוסף – שעסק בחקר הפלאומגנטיזם של האזור – תומך בריבוי מחזורים.

תופעות בשולי המחדר
------------------

מחדרים רבים יוצרים תופעות שוליים, הניכרים גם בסיל זה. כאשר היה עדיין סלע מותך, חומו הרב "אפה" והתמיר את הסלעים שבאו איתו במגע באמצעות התמרה הידרותרמית. אבן הגיר הפכה לסוג שיש מקומי המוכר כ"גיר סוכר" (Sugar Limestone).

ראו גם
------

* גאולוגיה - מונחים

קישורים חיצוניים
----------------

* 
* וין סיל באתר ה-BBC
* וין סיל וחומת אדריאנוס(הקישור אינו פעיל)
* Observations on the geology of Northumberland and Durham

הערות שוליים
------------

1. ↑
2. ↑  **הידרותרמי** – קשור במים חמים
3. ↑  **מטסומטי** – תהליך שינוי בסלע המתרחש באמצעות מעבר יונים
4. ↑  New palaeomagnetic results from the Whin Sill complex: evidence for a multiple intrusion event and revised virtual geomagnetic poles for the late Carboniferous for the British...